Свет (комад у четири чина)/2
II

НАДА, пређашњи.

НАДА (такођер слева): А, ви сте већ будни; а ја као бајаги похитала, да вас будим.
ТОМА: Јелкица је била вреднија.
НАДА: Треба ли да вам направим коју цигарету?
ТОМА: Види, ако нема у табакери. (Јелкици). Хајде, хајде настави.
НАДА (загледа у табакеру и седне те прави цигарете).
ЈЕЛКИЦА (чита изнова): „Немачка се још увек држи резервисано. Њени представници још ничим нису дали познати, да су од своје владе добили ма каква упутства. Међутим, Енглеској је стало до тога, да сазна гледиште, које ће према целој овој ствари заузети немачка дипломација.“

Свет (комад у четири чина)